**Umsögn Búnaðarsambands Eyjafjarðar og Félags sauðfjárbænda við Eyjafjörð um drög að reglugerð um leiðbeiningar og viðmið um sjálfbæra landnýtingu.**

Umsagnaraðili er sammála því að það sé markmið þeirra sem nytja land að það sé gert á þann hátt að það samrýmist eftirfarandi ákvæði laga um landgræðslu (nr. 155/2018). Þar er samkvæmt orðskýringum í 4. gr. b. lið, „að það ferli að koma vistkerfum, vistkerfisferlum, eiginleikum vistkerfaþjónustu í það horf að vistkerfið þróist án hnignunar“.

Drög að þeirri reglugerð sem nú er í samráðsgátt stjórnvalda útheimtir flókna og kostnaðarsama útfærslu án þess að árangur sé augljós. Drögin skilja einnig eftir sig áleitnar spurningar um að ekki hafi verið hugleitt nægjanlega vel hvernig fjármunum til landgræðslu sé sem best varið og á hvern hátt sé hægt að mynda samstöðu um góðan árangur. Útfærsla reglugerðarinnar virðist mjög flókin og kostnaðarsöm.
Fyrsta skilyrði þegar settar eru reglugerðir er að hægt sé með góðu móti að vinna eftir þeim, sem ekki er líklegt að verði ef sá orðagrautur sem hér er á ferð verður að veruleika.

Eftirfarandi punktar eru dregnir fram því til stuðnings:

**Sjálfbær landnýting og viðauki I.**

* Forsenda þess að settar séu í reglugerð jafn viðamiklar breytingar á landnýtingu og þarna eru settar fram, er að þær byggi á rannsóknum eða staðreyndum. Verulega er ámælisvert hversu faglegur grunnur þeirra er veikur.
* Ekki er hægt að átta sig á í neinum gögnum hverjar afleiðingar á innleiðingu reglugerðarinnar geta orðið. T.d. hversu stór hluti af dölum í Eyjafirði er í > 20° landhalla. Það er nauðsynlegt til að skynja í hversu miklum halla land getur verið í vistfræðilegri framför miðað þær aðstæður sem við búum við.
* Búnaðarsamband Eyjafjarðar óskaði eftir að Guðmundur H. Gunnarsson jarðræktarráðunautur og kortateiknari gerði hallamælingu á einni fjallshlíð af handahófi. Kaupangssveitarfjall fyrir ofan Svertingsstaði er strax fyrir ofan fjallsgirðingu í um 200 m.h.y.s. komið í 23° halla og > 30° halla í 300 metrum. Hægt er að fullyrða að ástand gróðurs á þessu svæði er sjálfbært og er að þróast án hnignunar þrátt fyrir að vera miðlungs beitt og er nánast útilokað frá skynsamlegri nýtingu samkvæmt fyrirliggjandi reglugerðadrögum.
* Þekkt er að í bröttum hlíðum er aukin skriðuhætta þegar jarðvegur er án skilvirkrar bindingar róta graslendis. Ábyrgð er mikil að takmarka skynsamlega nýtingu með valdboði þannig að hættu geti valdið.
* Því til stuðnings má nefna rannsóknir þess efnis að rótavöxtur og binding jarðvegs minnkar við friðun lands, þ.e. að rótamassi grasa er mestur við hóflega beit (Friggens og fl. 2020 Global Change Biology).
* Líffræðileg fjölbreytni gróðurs er mest við miðlungs beit.
* Nauðsyn er fyrir þá fagaðila sem standa á bakvið reglugerðarskrif um sjálfbæra nýtingu lands að kynna sér grein Önnu Guðrúnar Þórhallsdóttur prófessors í Bændablaðinu á bls. 58 í 18 tbl.2021, Graslendi, kolefni og loftslag – eru tengsl þar á milli?
* Daggráður, birta og jarðvegsgerð ræður miklu um gróðurfar og nýtingarmöguleika lands. Á því er mikill munur milli landshluta sem reglugerðarhöfundum virðist ókunnugt um. Gróður í dölum Eyjafjarðar nær jafnan hærra upp í hlíðar en í sambærilegri h.y.s. sunnan hálendis.
* Landgræðslan hefur ekki skipulagsvald og umhugsunarvert hver stjórnsýsluleg staða stofnunarinnar er yfir heimalöndum landeigenda/bænda.
* Ekki er tekið á hver greiðir fyrir þá vinnu sem reglugerðin segir til um að framkvæmd verði.
* Túlkun í þá veru að „ ef land er ekki í besta mögulega ástandi sé það ósjálfbært“ er stórlega villandi. Hvorki eru orðin sjálfbær né ósjálfbær í orðskýringum í landgræðslulögum nr. 155/2018.
* Grólindargrunnurinn er ekki er ekki réttur. (Eftir að skoða betur)
* Í viðauka I, 4. gr. um þjálfun og réttindi úttektaraðila, kemur fram að „Landgræðslan, getur sett vinnureglur um kröfur til og viðurkenningu aðila sem geta séð um mat á ástandi beitarlanda m.t.t. sjálfbærni“. Slíkt stenst ekki vegna sýnilegrar hlutdrægni og víðtækrar aðkomu að ákvæðum þessarar reglugerðar.

**Kafli um akuryrkju og viðauki II.**
* Almennt til upplýsinga fyrir reglugerðarhöfunda vegna viðauka II er rétt að benda á að jarðrækt (akuryrkja á ykkar máli) er stunduð beint til matvælaframleiðslu eða til að auka arðbærni við þá grein. Samt er það þannig að jarðrækt er stunduð til hlutfallslega minna hér á landi en í nágrannalöndum okkar við matvælaframleiðslu en er víðast um veröldina. Leiðbeiningar um góða meðferð á landi er afskaplega góðra gjalda verð, en að setja reglur sem eru til muna harðari en allir sjá að er við lýði í okkar samkeppnislöndum er ómakleg tilraun til að skáka framleiðslu okkar út þannig að engin von er til að hún standist samkeppni.
* Í 7 gr. e. lið eru sett fram „viðmið um lágmarksbreidd á grónu, ósnertu landi á milli akurs og áa og lækja“ og sv. frv. Hvar eru niðurstöður rannsókna hér á landi sem gefa vísbendingu í þá átt að réttlætanlegt sé að setja reglur sem þessar án þess að taka tillit til aðstæðna á hverjum stað. Ef rétt er að staðið er ekkert sem styður, að þó nær sé farið en sett er í reglugerð, að það valdi „meinvirkum áhrifum“.
* Hver er skilgreining á sjálfbærni? Orðið kemur fram í mismunsandi myndum uþb 80 sinnum í reglugerð með viðaukum. Í gr. 3, orðskýringum er kveðið á um sjálfbæra landnýtingu og sjálfbærnistuðul. Miðað við skýringu þeirra orða er hugtakið oftúlkað og oft óljóst hvort það á við.
* Í viðauka II stendur. „Við jarðvinnslu eða plægingu jarðvegs er leitast við að lífrænar leifar, svo sem sina, hálmur og aðrar lífrænar leifar séu varðveittar með því að þeim, er blandað saman við jarðveginn en ekki fjarlægðar af akrinum. Við uppskeru er hálmur saxaður og látinn falla til jarðar til að fjarlægja ekki næringarefni í of miklu magni úr jarðveginum“. Mest af kornuppskeru bænda er nýtt þannig að hálmur er tekinn og borinn undir gripi og síðan dreift aftur á það land sem í jarðrækt er. Auðvelt er að færa rök fyrir því að þá hafi hálmurinn batnað og betra sé fyrir landið að fá hálminn blandaðan búfjáráburði til baka til að bæta jarðveginn. Það er mælt gegn því samkvæmt þessum drögum. Fáviskan ríður ekki við einteyming.
* Í annarri málsgrein 4. Gr. í viðauka II stendur. „Samkvæmt 7. gr. reglugerðar er óæskilegt að skilja akra eftir opna og óvarða yfir vetur. Opinn akur er akur sem jarðvinna hefur átt sér stað en ekki hefur verið sáð í hann. Óvarinn akur er akur sem gróðurhula eða uppskeruleifar síðastliðið uppskerutímabil ná ekki að verja jarðveginn fyrir vind og vatnsrofi. Margvíslegar leiðir má nýta til að verja akur og jarðveg gagnvart roföflum“.
Ef farið er eftir þessum tilmælum er útilokað að stunda kartöflurækt sem atvinnugrein. Eins er með ræktun á gulrófum og fl. tegundum þar sem róta þarf í jörð að hausti til að ná uppskeru ársins.
* Í 4. gr í viðauka II . stendur m.a. „Ekki skal dreifa áburði né lífrænum úrgangi eftir síðustu uppskeru“. Dreifing búfjáráburðar að hausti áður en frost fer í jörð er samkvæmt tilraunaniðurstöðum og leiðbeiningum jarðræktarráðunauta gott til árangurs og samkvæmt sjálfbærri hugsun um nýtingu þess efnis sem er hvað æskilegast til að skila jarðvegi því sem tekið er með uppskeru. Við þær aðstæður er mjög óveruleg hætta á útskolun í grunnvatn, enda viðtekin venja í þeim löndum sem við berum okkur saman við.
* Og neðar í 4. gr viðauka II. „Dreifing tilbúins áburðar er óleyfileg á öllu landi sem er innan við 5-10 m fjarlægð frá vatni“. Vissulega þarf að gæta varúðar við áburðardreifingu, en ef á að setja slíkar reglur þarf að sýna fram á að þörf sé fyrir. Nefna má að sennilega eru fá vatnsföll með vatnasvæði jafn nátengdu landbúnaði og Eyjafjarðará. Eru til einhverjar sýnatökur sem leiða líkum að mengun af völdum landbúnaðar í grunnvatn á vatnasvæði árinnar (búið að óska eftir slíkum niðurstöðum frá Fiskistofu og Umhverfisstofnun án árangurs).
Væntanlega er mesta mengun árinnar vegna jarðrofs af völdum skriðufalla sem oft skolast lengi úr.
* Og áfram með sömu grein þar sem fáviskan skín í gegn. „Dreifing búfjáráburðar er óleyfileg á öllu landi sem er innan við 50 m fjarlægð frá vatni“. Aftur er bent á nauðsyn þess að hafa staðreyndir á bakvið setningu reglugerða. Auk þess væri umtalsvert til bóta við smíði jafn umfangsmikillar reglugerðar og þessarar að kynna sér þá tækni sem er að ryðja sér til rúms við dreifingu búfjáráburðar sem gjörbreytir hættu á mengandi áhrifum.

Í allri þeirri nauðsyn á að stuðla að umhverfis- og náttúruvernd á Jörðinni er þyngra en tárum taki að fá jafn glötuð reglugerðardrög í hendur sem gerir ekkert annað en sundra þeim sem vilja stuðla að bættri umgengni við landið.

Akureyri 3.11.2021
F.h. stjórna Búnaðarsambands Eyjafjarðar og Félags sauðfjárbænda við Eyjafjörð.
Sigurgeir B. Hreinsson